98/350/YUTP: Yhteinen kanta, 25 päivältä toukokuuta 1998, jonka neuvosto on määritellyt Euroopan unionista tehdyn sopimuksen J.2 artiklan perusteella ihmisoikeuksista, kansanvallan ja oikeusvaltion periaatteesta ja hyvästä hallintotavasta Afrikassa



Virallinen lehti nro L 158 , 02/06/1998 s. 0001 - 0002



YHTEINEN KANTA, 25 päivältä toukokuuta 1998, jonka neuvosto on määritellyt Euroopan unionista tehdyn sopimuksen J.2 artiklan perusteella ihmisoikeuksista, kansanvallan ja oikeusvaltion periaatteesta ja hyvästä hallintotavasta Afrikassa (98/350/YUTP) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen J.2 artiklan, sekä katsoo, että Euroopan unionista tehdyn sopimuksen J.1 artiklan 2 kohdan mukaisesti yhteisen ulko- ja turvallisuuspolitiikan yhtenä tavoitteena on kehittää ja lujittaa kansanvaltaa ja oikeusvaltion periaatetta sekä ihmisoikeuksien ja perusvapauksien kunnioittamista, neuvosto ja neuvostossa kokoontuneiden jäsenvaltioiden edustajat antoivat 28 päivänä marraskuuta 1991 päätöslauselman ihmisoikeuksista, kansanvallasta ja kehityksestä, Loméssa 15 päivänä joulukuuta 1989 allekirjoitetun neljännen AKT-EY-yleissopimuksen, sellaisena kuin se on muutettuna Mauritiuksessa 4 päivänä marraskuuta 1995 allekirjoitetulla sopimuksella, 4 ja 5 artiklan mukaisesti yhteisön ja sen jäsenvaltioiden AKT-EY-yhteistyön puitteissa tekemässä toiminnassa on otettava huomioon inhimillinen ulottuvuus toiminnan perustuessa ihmisoikeuksien, kansanvallan ja oikeusvaltion periaatteen sekä hyvän hallintotavan kunnioittamiseen, konfliktien ehkäisemisestä ja ratkaisemisesta Afrikassa 2 päivänä kesäkuuta 1997 vahvistetun yhteisen kannan 97/356/YUTP (1) 3 artiklan mukaisesti neuvosto toteaa, että asiaankuuluvien menettelyjen mukaisesti ryhdytään toimiin Euroopan yhteisön ja jäsenvaltioiden ponnistelujen koordinoimiseksi kehitysyhteistyössä sekä ihmisoikeuksien, kansanvallan, oikeusvaltion periaatteen ja hyvän hallintotavan tukemisessa, ja ihmisoikeudet ovat yleismaailmallisia, jakamattomia, toisistaan riippuvaisia ja liittyvät toisiinsa erottamattomasti, ON MÄÄRITELLYT SEURAAVAN YHTEISEN KANNAN: 1 artikla Unionin tavoitteena on työskennellä Afrikan maiden kumppanina ihmisoikeuksien, kansanvallan ja oikeusvaltion periaatteen sekä hyvän hallintotavan kunnioittamisen edistämiseksi. Tällä lähestymistavalla luodaan puitteet jäsenvaltioiden toimille. Tämän yhteisen kannan tavoitteena on myötävaikuttaa unionin ulkoisten toimintojen johdonmukaisuuteen Afrikassa sekä asianmukaisissa poliittisissa reaktioissa. Unioni katsoo, että demokratisoituminen on prosessi, jota kansainvälinen yhteisö unioni mukaanlukien voi edistää asianmukaisella tuella ja että monet Afrikan valtiot ovat viime vuosina toteuttaneet menestyksellisesti uudistuksia, joilla on parannettu ihmisten mahdollisuuksia nauttia ihmisoikeuksista ja kansanvaltaisista menettelyistä. 2 artikla Unioni tunnustaa itsenäisten valtioiden oikeuden luoda omat perustuslailliset järjestelmänsä ja perustaa omat hallintorakenteensa historiansa, kulttuurinsa, perinteidensä sekä sosiaalisen ja etnisen rakenteensa mukaisesti. Tämän huomioon ottaen unioni sitoutuu kannustamaan ja tukemaan Afrikassa käynnissä olevaa demokratisoitumisprosessia, jos seuraavia periaatteita noudatetaan: a) ihmisoikeuksien turvaaminen (kansalaisoikeudet, poliittiset, sosiaaliset, taloudelliset ja sivistykselliset oikeudet). b) kansanvallan perusperiaatteiden noudattaminen, johon kuuluu: - oikeus valita ja vaihtaa johtajia vapain ja rehellisin vaalein, - lainsäädäntö-, täytäntöönpano- ja tuomiovallan jako, - sananvapauden, tiedonvälityksen vapauden, yhdistymisvapauden ja poliittisen järjestäytymisvapauden takaaminen. c) oikeusvaltion periaate, jonka mukaan kansalaisilla on oltava mahdollisuus puolustaa oikeuksiaan ja jossa edellytetään ihmisoikeuksia ja perusvapauksia kunnioittavaa lainsäädäntövaltaa ja tuomiovaltaa sekä oikeudenmukaista, kaikille avointa ja riippumatonta tuomioistuinjärjestelmää. d) hyvä hallintotapa, johon kuuluu maan voimavarojen avoin ja vastuullinen hallinnointi ja niiden suuntaaminen tasapuolisen ja kestävän kehityksen edistämiseen. 3 artikla a) Päättäessään yksittäisiä maita koskevasta politiikastaan unioni ottaa huomioon maiden lähtökohdat ja maissa tapahtuneen muutoksen suunnan ja nopeuden sekä hallitusten poliittiset sitoumukset. Unioni pitää ensisijaisen tärkeänä myönteistä ja rakentavaa lähestymistapaa, jolla edistetään ihmisoikeuksia, kansanvallan ja oikeusvaltion periaatetta sekä hyvää hallintotapaa. b) Unioni, joka työskentelee sekä hallitusten että kansalaisyhteiskunnan kanssa kumppanuuden ja yhteistyön pohjalta, harkitsee tuen lisäämistä niille Afrikan maille, joissa on tapahtunut myönteisiä muutoksia ja joiden hallitukset ovat sitoutuneet edistämään myönteistä muutosta. Jos muutokset ovat kielteisiä, unioni harkitsee 28 päivänä marraskuuta 1991 annetussa neuvoston päätöslauselmassa esitettyjen periaatteiden pohjalta asianmukaisia toimia, joiden avulla kehityksen suuntaa voitaisiin muuttaa. 4 artikla Neuvosto panee myös merkille, että komissio aikoo tukea tämän yhteisen kannan tavoitteiden ja painopisteiden toteuttamista tarvittaessa asiaankuuluvin yhteisön toimenpitein. 5 artikla Unionin toimia tämän yhteisen kannan täytäntöönpanemiseksi tarkastellaan uudelleen puolivuosittain. 6 artikla Tämä yhteinen kanta tulee voimaan päivänä, jona se hyväksytään. 7 artikla Tämä yhteinen kanta julkaistaan virallisessa lehdessä. Tehty Brysselissä 25 päivänä toukokuuta 1998. Neuvoston puolesta R. COOK Puheenjohtaja (1) EYVL L 153, 11.6.1997, s. 1.